**Kasvien ja kasvituotteiden toimintasuunnitelma kasvihuoneyrityksille**

**Toiminta kasvintuhoojia havaittaessa**

Jos omavalvonnassa havaitaan tai epäillään **karanteenituhoojaa**, otetaan viipymättä yhteyttä Ruokaviraston kasvintarkastajaan ([www.ruokavirasto.fi/kasvintarkastajat](file:///C%3A%5CUsers%5C03045119.VALTION%5CAppData%5CLocal%5CMicrosoft%5CWindows%5CINetCache%5CContent.Outlook%5C2I4FFB90%5Cwww.ruokavirasto.fi%5Ckasvintarkastajat)). Kasveja ei siirretä tai hävitetä ennen Ruokaviraston ohjeistusta.

Jos omavalvonnassa havaitaan tai epäillään **laatutuhoojaa**, lähetetään tarvittaessa näyte laboratorioon ja ryhdytään kasvintuhoojan torjuntatoimenpiteisiin. Havainnosta ei tarvitse ilmoittaa kasvintarkastajalle. Lähetettäville kasvierille ei saa myöntää kasvipassia, jos ne sisältävät laatutuhoojia yli sallitun määrän.

Kirjanpito tehdään seuraavasti:

* Viljelykirjanpitoon kirjataan kaikki karanteeni- ja laatutuhoojien havainnot ja epäilyt.
* Karanteenituhoojahavainnoista ja -epäilyistä kirjataan kasvintarkastajalle tehdyt ilmoitukset.
* Laatutuhoojahavainnoista ja epäilyistä kirjataan kasveista tarvittaessa otetut laboratorionäytteet ja niiden tulokset.

**Toiminta takaisinvedoissa**

Kun toimija saa tiedon, että hänen valvonnassaan olleissa, jo markkinoilla olevissa kasveissa, kasvituotteissa tai muissa tavaroissa esiintyy karanteenituhoojaa, on toimijan, ellei Ruokavirasto toisin päätä, toteutettava seuraavat toimet:

1. Toimija ilmoittaa takaisinvedon aloittamisesta Ruokavirastolle kasvinterveys@ruokavirasto.fi. Ruokavirasto voi tiedottaa asiasta eteenpäin esimerkiksi tilanteessa, jossa kasveja on päätynyt kuluttajille ja karanteenituhooja uhkaa levitä luontoon.
2. Toimija antaa takaisinvetoilmoituksen kaikille ammattimaisille toimijoille, joille mahdollisesti saastunutta kasvi- tai kasvituote-erää on toimitettu. Ilmoituksessa tulee olla seuraavat tiedot:
	* Erien toimituspäivät
	* Kaikki kasvipassitiedot:
		1. Tieteellinen nimi
		2. Kasvipassin myöntäjän rekisteritunnus,
		3. Jäljitettävyyskoodi (jos erällä oli)
		4. Tuotantomaa(t)
	* Kasvintuhoojan nimi ja lisäksi kerrotaan, että kyseinen kasvintuhooja on luokiteltu karanteenituhoojaksi, jonka asettuminen ja leviäminen täytyy ehdottomasti estää.
	* Kielletään erien myynti välittömästi.
	* Pyydetään palauttamaan erät turvallisesti pakattuna. Jos erien palauttaminen ei ole mahdollista, turvallista tai muuten tarkoituksenmukaista, pitää ne hävittää seuraavasti. Ruokavirasto voi antaa tapauskohtaisesti myös erilaiset ohjeet:
* **Karanteenihyönteiset tai punkit**: kasvit suljetaan jätesäkkiin ja ne toimitetaan poltettavaksi. Jos ulkona on pakkasta, jätesäkit voi nostaa ulos jäätymään vähintään kolmeksi vuorokaudeksi, jonka jälkeen ne voi hävittää normaalina jätteenä.
* **Karanteenikasvitaudit**: kasvit suljetaan jätesäkkiin ja kasvit toimitetaan poltettavaksi tai poltetaan.
* ***Xylella fastidiosa***: kasvit suljetaan heti jätesäkkiin ja toimitaan Ruokaviraston antamien ohjeiden mukaan.
1. Takaisinvetoilmoituksessa edellytetään, että saastunutta erää vastaanottaneiden on aloitettava vastaava takaisinveto, jos he ovat jo toimittaneet takaisinvedettäviä eriä eteenpäin. Sen lisäksi heidän on välittömästi ilmoitettava asiasta Ruokavirastolle.

Jos kasvien toimittamisesta on kulunut niin paljon aikaa, ettei niitä todennäköisesti enää ole viljelyssä tai markkinoilla, pyydetään Ruokavirastolta erikseen lupa jättää takaisinveto tekemättä.